作者:鄭穀
標題:故少師從翁隱巖別墅亂後榛蕪感舊愴懷遂有追紀
內容:風騷為主人，凡俗仰清塵。密行稱閨閫，明誠動搢紳。周旋居顯重，內外掌絲綸。妙主蓬壺籍，忠為社稷臣。大儀牆仞峻，東轄紀綱新。聞善常開口，推公豈為身。立朝鳴佩重，歸宅典衣貧。半醉看花晚，中餐煮菜春。晴臺隨鹿上，幽墅結僧鄰。理論知清越，生徒得李頻。藥香沾筆硯，竹色染衣巾。寄鶴眠雲叟，騎驢入室賓。近將姚監比，僻與段卿親。葉積池邊路，茶遲雪後薪。所難留著述，誰不秉陶鈞。喪亂時多變，追思事已陳。浮華重發作，雅正甚湮淪。宗從今何在，依棲素有因。七松無影響，雙淚益悲辛。猶喜於門秀，年來屈複伸。